NITRA. Poďte s nami za pamiatkami je názov akcie, ktorej cieľom je priblížiť verejnosti zaujímavosti Nitry a prácu sprievodcov. Od 10:00 bude centrom diania Infopult pred sídlom Nitrianskeho informačného systému na pešej zóne. Odtiaľto budú štartovať prehliadky Horného a Dolného mesta v sprievode študentov Katedry manažmentu kultúry a turizmu Univerzity Konštantína Filozofa. Pripravené sú informačné brožúry a rôzne aktivity pre deti.
Popoludní budú už sprevádzať profesionálni sprievodcovia a odborníci. Tematické prehliadky sa začnú o 14:00 a 15:00, zraz bude priamo pred jednotlivými pamiatkami. Ako informovala Elena Klenková z Nitrianskeho informačného systému,
"Nitra sa v tomto roku predstaví ako Križovatka dejín, kultúr, vzdelanosti a ako historické centrum, ktoré je spojené so šírením kultúry a vzdelanosti na našom území od pradávnych čias." Návštevníkov hradnej Katedrály svätého Emeráma čaká odborná prednáška o najnovších archeologických objavoch, v programe je aj návšteva Kostola Navštívenia Panny Márie a Kláštora Milosrdných sestier svätého Vincenta de Paul. Záujemcovia si ďalej môžu prezrieť so sprievodcom Synagógu, Piaristický kostol svätého Ladislava, Kostol Nanebovzatia Panny Márie a Misijný dom, Zoborský kláštor alebo obe nitrianske univerzity. Navštíviť budú môcť aj vivárium Slovenskej poľnohospodárskej univerzity s exotickými plazmi.